Jaques Paris de la Jaisse, bailli de Diion, à touz justiciers, officiers, et sergens de Monseigneur le Duc de Bourgoingne, establiz audit bailliage, et achascun de vous pour soy, sur ce requis, salut. Savoir vous façons que, comme nous avons fait mectre le temporel dez religieux, abbé et couvent du monastère de Saint Estienne de Dijon, en la main de mondit seigneur et notre, pour cause de ce que nous disent et maintiennent yceux religieux avoir acquis, de puis quarente ans ença, plusieurs heritaiges et autres choses, senz avoir sur ce amortissement de mon dit seigneur; et iceux tiennent et occupent contre lez ordonnances de mondit seigneur sur ce faites; si, comme nous avons entendu, et il soit ainsi que, par la partie desdiz religieux, nous ait esté monstré certain amortissement, donné de feu le roy Jehan, cui dieux perdonne, ensemble la déclaracion de plusieurs héritaiges et autres choses, qui détiennent et dient que tout veu qu’ils ne tiennent pas tant de terres et possessions, comme leur dit amortissement contient. Et avons requis, pour ce, aeulx la main de mondit seigneur estre levée. Pourquoy, veuz les diz amortissements et déclaracions, jusques ace que plusaplain les avons visicé, afin de savoir mieux estre infourmé de la chose, aux diz religieux, avons donné et donnons par ces présentes joissement de gouverner leur dit temporel, parmi et soubz la main de mondit seigneur jusques a notre plaisir; pourveu que les eglises qui appartiennent aux diz religieux ne soint pourtant en ce compris. Donné le mercredi après la saint Martin desté. Signé: Jehan.